கே. எஸ். பவானி சங்கர்

கே. எஸ். பவானி சங்கர் (K. S. Bhavani Shankar, பிறப்பு: அக்டோபர் 16, 1965), என்பவர் ஒரு இந்திய மிருதங்கக் கலைஞர், இசையமைப்பாளர், திரைப்பட நடிகர் ஆவார். இவர் இந்தியப் பாரம்பரிய இசை மற்றும் நடனத்திற்கு பக்கவாத்தியம் வாசிப்பதில் தனது திறமைக்காக அறியப்படுகிறார். 1983 ஆம் ஆண்டில் பெங்களூரு கயான சமாஜத்தால் சிறந்த பக்கவாத்தியக் கலைஞராகத் தேர்ந்தெடுக்கப்பட்டார். 1984 ஆம் ஆண்டில் பெங்களூர் கயான சமாஜத்தால் இவருக்கு "மிருதங்க சதுர" என்ற பட்டம் வழங்கப்பட்டது. 1996 ஆம் ஆண்டில், இங்கிலாந்துக்கு வெளியே பாரம்பரிய கலைஞர்கள் மற்றும் இசைக்கலைஞர்களுக்கு வழங்கப்படும் மிக உயர்ந்த விருதான இங்கிலாந்து கலைக் கவுன்சிலின் பயண மானியம் இவருக்கு வழங்கப்பட்டது.

 துவக்ககால வாழ்க்கையும் கல்வியும் 
சங்கர் கருநாடகத்தின் மங்களூரில் புகழ்பெற்ற பரதநாட்டியக் கலைஞர் கர்நாடக கலாஸ்ரீ குரு கே. சிவராவ், பத்மாவதி எஸ். ராவ் இணையருக்கு மகனாகப் பிறந்தார். இவர் தனது ஆரம்பக் கல்வியை பெங்களூரின் பாலேபேட்டையில் உள்ள சிக்லால்பாக்கில் உள்ள சரஸ்வதி டுடோரியல் கல்வி நிறுவனத்தில் பயின்றார். இவரது இடைநிலைக் கல்வி பெங்களூரு பசவனகுடியில் உள்ள தேசிய உயர்நிலைப் பள்ளியிலும், இவரது இளம் அறிவியல் படிப்பு பெங்களூர் பசவனகுடியில் உள்ள தேசியக் கல்லூரியிலும் பயின்றார். இவரது மிருதங்கப் பயிற்சி ஸ்ரீ ஆர். ஸ்ரீவாசன் என்பவரிடம் தொடங்கியது, பின்னர் எம். வாசுதேவ் ராவ் மற்றும் புகழ்பெற்ற பத்ம விபூஷண் டாக்டர் உமையாள்புரம் கே. சிவராமன் ஆகியோரிடம் தொடர்ந்தது.

 தொழில் 
பவானி தன் பன்னிரண்டு வயதிலேயே இசை நிகழ்ச்சிகளில் வாசிக்கத் தொடங்கினார். இந்தியா முழுவதும் பயணம் செய்தார். 1986 ஆம் ஆண்டு  கருநாடகத்தின் கன்னடம் மற்றும் பண்பாட்டுத் துறையால் ஏற்பாடு செய்யப்பட்ட மாநிலங்களுக்கு இடையேயான பண்பாட்டுப் பரிமாற்றத் திட்டத்திற்காக இமாச்சலப் பிரதேசம் மற்றும் மணிப்பூர் ஆகிய இடங்களுக்குப் பயணம் செய்ய தேர்ந்தெடுக்கப்பட்டார். 1987 ஆம் ஆண்டு  சிங்கப்பூருக்குச் சென்று, அங்கு கலை நிகழ்ச்சிகளை வழங்கி தனது சர்வதேச கலைப் பயணத்தைத் தொடங்கினார். 1990 ஆம் ஆண்டு, நடனக் கலைஞர்கள் மற்றும் இசைக்கலைஞர்கள் உட்பட ஆறு கலைஞர்களைக் கொண்ட குழுவான திரிபாங் என்ற குழுவுடன் ஐரோப்பா மற்றும் இங்கிலாந்துக்கு சுற்றுப்பயணம் மேற்கொண்டார். லண்டனில் உள்ள பாரதிய வித்யா பவனின் இயக்குநரான மாத்தூர் கிருஷ்ண மூர்த்தியால் மிருதங்கக் கலைஞராக அவரது திறமை அங்கீகரிக்கப்பட்டது. அங்கு இந்திய இசை மற்றும் நடனத் துறையின் ஆசிரியராகப் பணிபுரிய இவர் அழைக்கப்பட்டார். ஐக்கிய இராச்சியத்தில் ஒரு முன்னணி தாள வாத்தியக் கலைஞராக இவர் தனக்கென ஒரு தனி இடத்தைப் பிடித்துக்கொண்டார்.

பவானி மேற்கத்திய இசையுலகின் முக்கியப் பிரமுகர்களுடன் இணைந்து சோதனை முயற்சிகளில் தீவிரமாக ஈடுபட்டு வருகிறார். அவர் 'மேசிவ் அட்டாக்' என்ற பாப் இசைக் குழுவுடன் பணியாற்றினார், மேலும் அந்த ஆல்பம் எம் டிவி மற்றும் பிபிசி ஆகியவற்றின் மூலம் உலகெங்கிலும் உள்ள ரசிகர்களைச் சென்றடைந்தது.

பவானி, சமுத்ரா என்ற நிகழ்கலை நிறுவனத்தின் நிறுவன உறுப்பினர்களில் ஒருவர் ஆவார். இந்த நிறுவனம் மேற்கத்திய இசையுடன் இணைந்து இந்திய இசையையும், நடனத்தையும் மேம்படுத்துகிறது.

2003 ஆம் ஆண்டு டிரீம் ரெக்கார்ட்ஸ் லேபிளில் வெளியிடப்பட்ட முதல் தென்னிந்திய டிரம்ஸ் ஆல்பம், ரிதம் டிவைன் என்று பெயரிடப்பட்டு, தென்னிந்திய தாள இசைக்கான சிறந்த ஆல்பம் என்ற விருதைப் பெற்றது.

 அங்கீகாரம் 

 1984 ஆம் ஆண்டு மிருதங்க சதுர விருது பெற்றார், பெங்களூர் கயன சமாஜத்தால் இளம் கலைஞர்களுக்கு வழங்கப்படும் இந்தப் பட்டத்தைப் பெற்ற இளைய தாளக் கலைஞர்.
 1983 ஆம் ஆண்டு விழாவில் கடம் வாசிப்பதில் இவரது சிறந்த திறமையைப் பாராட்டி சிறந்த தாள வாத்தியக் கலைஞருக்கான விருது வழங்கப்பட்டது.
 ரிதம் டிவைன் சிறந்த தென்னிந்திய தாள இசைத்தொகுப்புக்கான விருதைப் பெற்றது.
 பாரம்பரிய கலைகளில் சிறந்து விளங்கும் ஒரு கலைஞர் இங்கிலாந்துக்கு வெளியே கலைநிகழ்ச்சிகளை நிகழ்த்துவதற்காக வழங்கப்படும், மிகவும் மதிப்புமிக்க விருதான, 1996 ஆம் ஆண்டுக்கான இங்கிலாந்து கலை மன்ற மானியத்தைப் பெற்றார்.

 தனிப்பட்ட வாழ்க்கை 
சங்கர் பரதநாட்டியக் கலைஞரும் ஆசிரியருமான தனுஜா மோகனனை மணந்தார். இவர்களுக்கு சச்சின் சங்கர் என்ற ஒரு மகன் உள்ளார், அவர் பிரான்சில் உள்ள நைஸ் இன்டர்நேஷனல் பள்ளியில் படித்து வருகிறார்.

இவர் இப்போது மோனா ஜெயஸ்வால் என்பவரைத் திருமணம் செய்துகொண்டுள்ளார். இவருக்கு சித்தார்த் எதேகர் என்ற ஒரு மகனும், லண்டனில் படித்து வரும் பைரவி சங்கர் என்ற ஒரு மகளும் உள்ளனர்.

 மேற்கோள்கள் 

 வெளி இணைப்புகள் 

பகுப்பு:மிருதங்கக் கலைஞர்கள்
பகுப்பு:வாழும் மக்கள்
பகுப்பு:1965 பிறப்புகள்